2022 m. liepos 22 d. pareikštas ieškinys byloje EIB / Sirija
(Byla T-456/22)
Proceso kalba: anglų
Šalys
Ieškovas: Europos investicijų bankas, atstovaujamas advokatų D. Arts ir E. Paredis bei tarnautojų T. Gilliams, R. Stuart ir F. de Borja Oxangoiti Briones
Atsakovė: Sirijos Arabų Respublika
Reikalavimai
Ieškovas Bendrojo Teismo prašo nurodyti Sirijos Arabų Respublikai:
sumokėti visas ES pagal Tartus uosto paskolos sutarties Nr. 22057 (toliau – Paskolos sutartis) 3.01, 3.02 ir 4.01 straipsnius mokėtinas sumas nuo 2017 m. rugpjūčio 9 d., atsižvelgiant į jos subrogacijos teisę, kurias sudaro:
18 440 034.97 EUR, t. y. 2022 m. birželio 30 d. ES mokėtina suma, kurią sudaro 13 942 526.00 EUR pagrindinė suma, 2 589 128.20 EUR palūkanų ir 1 908 380.77 EUR sutartinių delspinigių (sukauptų nuo mokėjimo termino dienos iki 2022 m. birželio 30 d.);
tolesnės sutartinės įsipareigojimų nevykdymo palūkanos, skaičiuojamos pagal metinę palūkanų normą, lygią didesnei (už bet kurį vieno mėnesio laikotarpį iš eilės) iš šių normų: i) normos, lygios EURIBOR palūkanų normai plius 2 % (200 bazinių punktų) arba ii) fiksuotos palūkanų normos, mokėtinos pagal 3.01 straipsnį, plius 0,25 % (25 baziniai punktai), kol bus atliktas mokėjimas;
sumokėti visas pagal Paskolos sutarties 3.01, 3.02 ir 4.01 straipsnius nuo 2017 m. rugpjūčio 9 d. bankui mokėtinas sumas, kurias sudaro 5 405.54 EUR, t. y. 2022 m. birželio 30 d. bankui mokėtina suma, kuri yra sutartinės įsipareigojimų nevykdymo palūkanos (sukauptos nuo mokėjimo termino dienos iki 2022 m. birželio 14 d. (t. y. dienos, kai ES sumokėjo susijusias pagrindinės sumos ir palūkanų įmokas pagal 2000 m. garantiją));
apmokėti visas su šia byla susijusias išlaidas pagal Procedūros reglamento 134 straipsnio 1 dalį.
Ieškinio pagrindai ir pagrindiniai argumentai
Grįsdamas ieškinį ieškovas remiasi vienu ieškinio pagrindu.
Pirmasis ir vienintelis ieškinio pagrindas, susijęs su tuo, kad Sirijos Arabų Respublika pažeidė savo sutartinius įsipareigojimus pagal Paskolos sutarties 3.01 ir 4.01 straipsnius sumokėti sumas, kurių mokėjimo terminas suėjo nuo 2017 m. rugpjūčio 9 d., ir pagal Paskolos sutarties 3.02 straipsnį sumokėti delspinigius už kiekvieną mokėtiną ir nesumokėtą sumą, skaičiuojamus pagal joje nustatytą metinę palūkanų normą. Todėl Sirijos Arabų Respublika pagal sutartį privalo sumokėti visas pagal Paskolos sutarties 3.01, 3.02 ir 4.01 straipsnius mokėtinas sumas ieškovui (pagal subrogacinius Europos investicijų banko reikalavimus).
____________